Jalgpalli EMi blogi | Inglismaa purustas Ukraina ning pääses poolfinaali
Nõnda tähistasid inglased oma neljandat väravat.Foto: AFP/Scanpix
Jalgpalli Euroopa meistrivõistlustel selgus täna teine poolfinaalpaar — Taani ja Inglismaa. Taanlased alistasid Bakuus skooriga 2 : 1 Tšehhi ning inglased purustasid Roomas tulemuseg 4 : 0 Ukraina.
Inglismaa — Ukraina 4 : 0
Inglased pääsesid kohtumist neljandal minutil juhtima, kui Raheem Sterlingi läbisööt leidis väravaesisel Harry Kane'i. Meeskonna kapten üks-ühele olukorras ei eksinud ning saatis palli võrku.
Inglismaa domineeris tervet esimest poolaega, kuid rohkem sihile ei jõudnud ning Ukraina püsis mängus. Teise kolmveerandtunni esimesel minutil lõi inglaste teise standardolukorra järel peaga Harry Maguire, mõned hetked hiljem sai Kane kirja oma teise värava. Lõppseisu vormistas 63. minutil Jordan Henderson.
Enne mängu:
Inglismaa pole jätkuvalt lubanud endale sel EMil lüüa ühtki väravat. Alagrupis alistati 1 : 0 Tšehhi ja Horvaatia ning triigiti 0 : 0 naabritega Šotimaalt. Kaheksandikfinaalis lõpetati 2 : 0 võiduga Joachim Löwi ametiaeg Saksamaa koondise peatreenerina.
Ukraina turniir algas palju vaevalisemalt, sest alagrupist pressiti läbi kolmanda koha ja vaid võiduga Põhja-Makedoonia üle. Kaheksandikfinaalis murti kümnemeheline Rootsi lisaaja üleminutitel ning edeneti skooriga 2 : 1 tänasesse õhtusse.
Inglismaa koondise peatreener Gareth Southgate: „Oleme ukrainlaste mänge palju vaadanud, eriti aasta eest. Nägime, kui osavalt nad kasutavad palli, et nende ründajad on ohtlikud ja mõistagi on nad uskumatult hingestatud.“
Ukraina ründaja Artjom Dovbõk, kes pääses juhuse tahtel üldse koosseisu, kuid lõi Rootsi vastu võiduvärava: „Inglismaa pole mitte ainult Euroopa, vaid kogu maailma tugevaim võistkond. Neil on parimad mängijad parimast liigast. Inglismaa-suguseid tiime suudame võita vaid siis, kui hoiame kokku ja võitleme, seega jätame endast kõik palliplatsile.“
Taani — Tšehhi 2 : 1
Taani asus matši viiendal minutil juhtima, kui nurgalöögi järel sai pallile pea vahele Thomas Delaney ning saatis selle maapõrkest puuriluku selja taha. Seejärel haaras initsiatiivi Tšehhi, ent taanlased olid väga ohtlikud kiirrünnakutel. 42. minutil õnnestus nende eduseisu suurendada Kasper Dolbergil, kes saatis Joakim Mähle kauni välisküljega löödud tsenderdusest tulnud palli lati alla.
Teise poolaja alguses lõi Patrik Schick oma turniiri viienda värava ning vähendas kaotusseisu 1 : 2-le. Kuigi tšehhid olid teisel poolajal parem meeskond, siis viigini nad siiski ei jõudnud.
Enne mängu:
Võib öelda, et nii Tšehhi kui ka Taani jõudsid kaheksa parema sekka vastu ootusi. Tõsi, taanlasi võis enne turniiri sinna ennustada, kuid pärast avamängu pigem enam mitte. Küllap jalgpallisõbrad mäletavad väga hästi, et taanlaste superstaari Christian Erikseni süda seiskus mängus Soome vastu ning mitu tundi hiljem jätkunud matši võitis Soome oma ainsast pealelöögist 1 : 0.
Ometi piisas Taanile vaid 4 : 1 võidust Venemaa vastu, et kindlustada alagrupis kolme punktiga teine koht ja pääseda 16 sekka. Kaheksandikfinaaliks oli hoog sees ja seal purustati 4 : 0 Wales.
Tšehhi kogus D-alagrupis neli punkti ja pääses Inglismaa ning Horvaatia järel edasi kolmandana. Kaheksandikfinaalis õnnestus neil maha murda kümnekesi jäänud Holland tulemusega 2 : 0.
Taani kapten Simon Kjaer päev enne mängu: „Me pole veel lõpetanud ja ründame homme sama suhtumise ja isuga [nagu Walesi vastu]. Kuldmedal on praegu kaugel, aga võidunälg on suur.“
Tšehhi peatreener Jaroslav Šilhavý: „Teame, et Taani on võimeline mängu ajal muretult taktikalist asetust muutma. Oleme seda õppinud ja usun, et meie mängijad suudavad sellega kohaneda.“
Poolfinaalid ja finaal:
Jalgpalli EMi viimased kolm mängu toimuvad Londonis Wembley staadionil. 6. juulil Eesti aja järgi kell 22 kohtuvad esimeses poolfinaalis Itaalia ja Hispaania, järgmisel päeval lähevad samal kellaajal vastamisi Inglismaa ja Taani.
Finaal toimub 11. juulil ning algab samuti kell 22.
Läbi! Kohtunik ei andnudki üleminuteid.
Normaalaja lõpuni veel kolm minutit. Ukrainlased pole vahepeal inglaste väravat ohustada suutnud.
Üks huvitav statistiline näitaja: Inglismaa pole sel turniiril lasknud enda puuri lüüa veel ühtegi palli. Praegu käib neil EMi viies mäng.
73. minut: mängutempo on aeglustunud, Inglismaa vormistab ilmselt võidu rahulikult ära.
Inglismaa tegi pärast neljandat väravat kolm vahetust: välja Shaw, Sterling ja Phillips, sisse Trippier, Rashford ja Bellingham. Ukraina tegi ühe vahetuse: sisse Makarenko, välja Sidortšuk.
Henderson jõudis esimesena nurgalöögist tulnud palliga ning saatis selle värava nurka.
VÄRAV! 4 : 0! Henderson saab tabamuse kirja!
Shaw' tsenderdus leidis Kane'i, kes saatis palli kerge vaevaga peaga väravasse.
VÄRAV! Harry Kane viib inglased 3 : 0 ette!
Nüüd läheb ukrainlastel raskeks.
Maguire sai karistuslöögi järel pallile pea vahele ning väravavaht ei jõudnud sellele reageeridagi.
VÄRAV! Juba! 2 : 0 Inglismaale! Harry Maguire!
Kohe algab teine poolaeg. Siia veel esimese kolmveerandtunni statistikat:
HT | England lead 1:0!#ENG started the match well and got the opener in the 4th minute, with #UKR on the back foot during the first 20', but they later showed they will be no pushovers with some fine attacking play.— SofaScore (@SofaScoreINT) July 3, 2021
Is there a way back for Ukraine here? 🤔#EURO2020 #UKRENG pic.twitter.com/cdOZkR0AN2
Poolaeg!
Kohtunik annab avapoolajale tervelt kolm üleminutit.
Peagi saavad mängijad minna poolajapausile. Eks näis, kas meeskonnad midagi muudavad. Ukraina pole kindlasti veel mängust väljas.
Inglismaa on küll mängu domineerinud, ent kuni seis püsib 1 : 0, on kõik võimalik. Ründajad peaksid kindlasti oma võimalused ära kasutama, sest Ukrainalgi on olnud paar ohtlikku momenti.
39. minut: Sanchol avaneb pärast kena söödumängu suurepärane šanss eduseisu duubeldamiseks, ent umbes 12 meetrilt sooritatud löök läheb keskele ning väravavaht tõrjub.
33. minut: Rice saab 25 meetrilt löögile, tugev pall lendab üsnagi keskele ja väravavaht tõrjub.
Inglismaa, kes esimest veerandtundi täielikult domineeris, tegi ohtlikus kohas pallikaotuse. Ukraina sai kaks-kahele, Pickford pidi tegema tõrje. Inglaste puurilukk oli pärast seda päris tige.
Sterling lükkas väravaesisele läbisöödu ning Ukraina kaitsjad magasid Kane'i maha. Ka väravavaht ei jõudnud pallini.
VÄRAV! Harry Kane viib inglased ette!
Selle matši võitja kohtub järgmisena Taaniga. Kui edasi peaks pääsema Inglismaale, siis edasine EM oleks neile justkui kodune turniir: otsustavad mängud peetakse Londonis Wembley staadionil!
Inglismaa eest saab esimese stardi kirja andekas ründemängija Jadon Sancho, kes hiljuti siirdus Saksamaa kõrgliigas mängivast Dortmundi Borussiast kodumaa klubisse Manchester Unitedisse.
Alanud on viimane veerandfinaal!
Teises poolfinaalis mängivad Itaalia ja Hispaania.
Poolfinaalis kohtub Taani kas Inglismaa või Ukrainaga. Nendevaheline matš algab kell 22 ehk tunni aja pärast.
Läbi! Taani läheb edasi poolfinaali, tšehhid sõidavad koju!
Kaks minutit jäänud. Taani edasipääs on iga hetkega järjest lähedamal.
Kohtunik annab kuus üleminutit. Niikaua tuleb taanlastel veel kannatada.
Kümme minutit veel normaalaega mängida. Värav on õhus, kuid küsimus on selles, kumb meeskond selle lööb. Tšehhidel on seda praegu mõistagi rohkem vaja.
Mängitud on 61. minutit. Nüüd on tempo mõnevõrra rahunenud, ent Taani on rünnakutel jätkuvalt ohtlik.
Väravasöötu Schickil veel kirjas pole, seega kuldse saapa saaks praeguse seisuga siiski Ronaldo, kel läks turniiril statistikasse kirja 5 tabamust ja üks väravasööt.
Schicki viies värav — sama palju on vaid Ronaldol!
Madal pall tuli karistusalasse, Schick sai jala vahele ja pall lendas värava tagumisse nurka.
VÄRAV! Patrik Schick lööb ühe tagasi!
Tšehhid, kel hirmsasti väravaid vaja on, alustavad teist poolaega märksa särtsakamalt.
Kuid alanud on teine poolaeg!
Ka tänavu ei oodatud Taanilt suurt midagi ja turniiri algus oli neile raske: esimeses mängus jäädi ilma oma suurimast staarist Eriksenist, alagrupi esimesed kaks matši kaotati ning lõpuks pääseti edasi tänu sellele, et viimases kohtumises alistati Venemaa tulemusega 4 : 1.
Taani on ajaloo jooksul võitnud EMi korra — 1992. aastal. Toonane triumf oli tõeliselt imeline: nad poleks esialgu pidanud finaalturniirile pääsemagi, kuid said peale pärast seda, kui Jugoslaavia diskvalifitseeriti. Terve turniiri vältel paistis, et ega nad kaugele ei jõua, kuid lõpuks pääsesid nad finaali, kus alistasid Saksamaa skooriga 2 : 0!
Natuke avapoolaja statistikat:
HT | Denmark lead 2:0!— SofaScore (@SofaScoreINT) July 3, 2021
Both sides had their fair share of chances in the 1st half (#CZE lead on xG 1.03 - 0.91), but #DEN were more efficient in front of goal, and they now hold a big lead in Baku.
Do you think Czech Republic still have a chance here? 🤔#EURO2020 #CZEDEN pic.twitter.com/pBOrcqw8FK
Poolaeg!
Peagi on poolaeg. Võib vast öelda, et seis 2 : 0 peegeldab ka mängupilti. Taanlased on olnud paremad.
Taanilt kiire rünnak: pikk läbisööt vasakule äärele, pall karistusalasse ning mänguvahend jõuab Dolbergini, kes saadab sellega seitsmelt meetrilt lati alla. Kaunis rünnak.
VÄRAV! Dolberg! Taani juhib 2 : 0!
Tšehhid on olnud üritavamaks pooleks, mis on mõistetav, sest nad on kaotusseisus. Ent Taani on kiirrünnakutel väga meisterlikult mänginud.
Damsgaard saab karistusalas üsna vabalt löögile, ent tšehhide väravavaht Vaclik tõrjub taas.
34. minut: taanlastelt suurepärane vasturünnak. Kiired söödud ning Dolberg mängib Strygeri väravavahiga üks-ühele. Vaclik tuleb aga õigel hetkel vastu ning püüab palli.
Kindlasti tasub täna silma peal hoida tšehhide ründajal Patrik Schickil, kes on sel turniiril saanud kirja neli tabamust. Väravalööjate edetabelit juhib viiega Cristiano Ronaldo, kes langes koos Portugali koondisega kaheksandikfinaali järel konkurentsist.
Kui nii edasi läheb, siis näeme täna mitut väravat. Mängitud on pisut enam kui veerand tundi ja šansse skoorimiseks on tekkinud päris palju. Taani tipuründaja Dolberg lõi äsja puurist meetri jagu mööda.
Mäng on pärast taanlaste väravat muutunud väga lahtiseks. Võimalusi on tekkinud mõlemal meeskonnal.
Taanlased olid nurgalöögiga mõistagi väga rahul.
Muidugi see, kas nurgalöök pidanuks olema või mitte, on küsitav. Videokorduste põhjal tundus, et tšehh ei saanud puudet ehk tegelikult oleks pidanud kohtunik andma väravalöögi. Vist.
Thomas Delaney sai nurgalöögist tulnud pallile pea vahele ning suunas selle täpse sooritusega maapõrkest väravasse.
VÄRAV! Taani läheb mängu juhtima!
Mäng on alanud!
Tere, head jalgpallisõbrad! Taani — Tšehhi mänguni on veel viis minutit. Tutvume algkoosseisudega.